  Татьяна Пунгина Анжелика Тихонова корреспондент 2022-тӥ арын Удмуртиын «Кышкыттэм ӟечлыко сюресъёс» йӧскалык ӵектос улсын туризмъя объектъёс дорозь вить сюресъёсты тупатъялозы. Соослэн огъя кузьдалазы 4 иськем 415 метр луоз. Со сярысь элькун тӧролэн но кивалтэтлэн пресс-службазы ивортӥз. Ужъёс Ижкарысь Гагарин нимо ульчаын мынозы. Сюрес Горьковской чугун сюреслэн Ижкар ёзэтэзлэн Историезъя музей доры нуэ. Отын кунамы лэсьтэм чугун сюрес транспортлэн азинскемез сярысь но Удмуртиын чугун сюреслэн историез сярысь тодыны луоз. Кияса ёросын (Кияса – Юрмалай) – Мушек сюресэс рос-прос тупатъялозы. Объект Карамас-Пельга гуртын интыяськемын, кытын удмурт лулчеберетъя «Удмуртская изба» центр ужа. Аслыз гуртлы 300-лэсь трос ар ини. Удмурт лулчеберетъя центрын ёрос куноосты удмуртъёслэн вашкала сямъёсынызы но йылолъёсынызы тодмато, табанен, перепечен кунояло, «сьӧд» мунчое пырто, удмурт кырӟанъёсын шулдырто. Эгра каргуртысь кык тупатъяно сюресъёс туризмъя кык интыос доры вутто: Советской ульча «Эгра» этнопарк доры, нош Ключевой ульча – Дун-сьӧлыктэм Лукалэн (Войно-Ясенецкий) ошмесэз доры. Ошмесысь ву туж ческыт лыдъяське. Эскеронъёс возьматӥзы, со быдэс ар ӵоже лымы шунам ву кадь возиське но ёросын тужгес чылкытэныз лыдъяське шуыса. Нош, со сяна, гуртоос ошмес вузылэн йӧнатӥсь кужымез вань шуыса оско. Можгаын Вормон сквер дорын тупатъян ужъёс нуозы. Отын Быдӟым Атыкай ож аръёсы фронтын бырем но карысь госпитальёсын кулэм Можгаысь ожгарчиослы сӥзем мемориал интыяськемын. Вынлыко шайгуос вылын 3446, 5880, 3888 номеро эвакогоспитальёсын улонысь кошкем ожгарчиослэн нимъёсынызы 34 мрамор плитаос пуктэмын. Тупатъян ужъёс улсын сюресъёс вылысь асфальтсэ быдэсак воштозы. Вужез интые выль ГОСТ-ёсъя дасям асфальтобетон кисьтозы. Кулэ интыосаз бордюр изъёс пуктозы но сюрес дуръёсты лэсьтозы Тодэ вайытом, 2022-тӥ арын Удмуртиын йӧскалык ӵектос улсын тупатъяно сюресъёсын лыдметэ воштӥськонъёс пыртӥзы. Тегъёс: Удмуртия сюресъёс тупатъянужъёс йӧскалыкӵектосъёс Удмуртиысьтуризм  